Դեռևս 2012 թվականի սեպտեմբերին դիմել եմ Արագածոտնի մարզի ընդհանուր իրավասության դատարան` էլեկտրական սյունը իմ հողատարածքից տեղափոխելու պահանջով, քանի որ բարձր լարման հոսանքի առկայության դեպքում չեմ կարողանում ավարտին հասցնել իմ բնակարանաշինության աշխատանքները, որը սկսել եմ դեռևս 2012 փետրվարին: Դատարանն իմ հայցն ընդդեմ "Շահումյան Ալկո" ՍՊԸ-ի բավարարել է: Վճռի համաձայն պատասխանող "Շահումյան Ալկո" ՍՊԸ-ն պարտավորվել է տեղափոխել իմ հողամասում ապօրինի տեղադրած էլեկտրական սյունը` տեղադրվելիք պարսպից 8 մ հեռավորության վրա` նախապես ստանալով Աշտարակի էլեկտրական ցանցի թույլտվությունը: Վճիռը կամովին չկատարելու դեպքում դատարանի վճռով այն պետք է կատարեր դատական ակտերի հարկադիր կատարման ծառայության միջոցով` պարտապանի հաշվին: Սակայն տվյալ ընկերությունը էլեկտրական սյունը չտեղափոխեց, որից հետո իմ իրավաբանը դիմել է ՀՀ արդարադատության նախարարության հարկադիր կատարման ծառայություն: Համաձայն Հարկադիր կատարման ծառայության նոյեմբերի 16 որոշման` "Շահումյան Ալկո" ՍՊԸ-ն պարտավորվել է 15-օրյա ժամկետում էլեկտրական սյունը տեղափոխել, հակառակ դեպքում այն պետք է իրականացվի Հարկադիր կատարման ծառայության միջոցով: